cyanic-selkie/wikianc huggingface dataset:
เหมียว เฉียวเหว่ย์
ชีวิตช่วงแรก (พ.ศ. 2501-2521)
เหมียว เฉียวเหว่ย์ เกิดเมื่อวันที่ 18 มิถุนายน พ.ศ. 2501 เขามีชื่อเล่นว่า อาเหมียว (A Miao) และชื่อภาษาอังกฤษว่า ไมเคิล หมิ่ว (Michael Miu) เขาเกิดในครอบครัวฐานะดี ที่ท่าเรือโจวชาน（舟山港）ซึ่งเป็นท่าเรือที่ตั้งอยู่ในเมืองหนิงโป มณฑลเจ้อเจียง ประเทศจีน และเป็นลูกคนสุดท้องในครอบครัว พ่อของเขาทำงานเป็น นักเดินเรือ ของ บริษัท ขนส่งทางทะเลของฮ่องกง ซึ่งต้องเดินทางในทะลนานหลายเดือนไปมาระหว่างจีนและฮ่องกง ต่อมาเมื่อเขาอายุได้ห้าขวบแม่ได้พาเขาย้ายไปอยู่ฮ่องกง โดยอาศัยอยู่กับปู่และย่า ด้วยอาชีพนักเดินเรือที่เป็นอยู่ทำให้พ่อของเขาไม่มีโอกาสดูแลและอยู่กับเขานาน ๆ ได้เลย จึงทำให้เขาเติบโตมากับคุณแม่เป็นหลัก
แต่แล้วทุกอย่างก็พลิกผันเมื่อพ่อของเขาป่วยเป็นมะเร็งและสูญเสียความสามารถจนต้องออกจากงานประจำที่ทำอยู่เป็นผลให้นับตั้งแต่นั้นทางครอบครัวเริ่มประสบปัญหาทางการเงินขึ้นมาเพราะหมดเงินไปกับการรักษาคุณพ่อเป็นจำนวนมาก ต่อมา เหมียวเฉียวเหว่ย์ ในวัย 17 ปีได้ตัดสินใจลาออกกลางคันจากโรงเรียนมัธยมศึกษา เซียงต้าว (香島中學) ในระดับชั้นม.5 (มศ. 4) และได้ออกไปหางานทำเพื่อช่วยเหลือครอบครัวของเขาพร้อมทั้งส่งตัวเองเรียนต่อ โดยไปสมัครงานที่ร้านเฟอร์นิเจอร์โบราณแห่งหนึ่งใกล้บ้าน หลังจากฝึกหัดแบบงานไม้เฟอร์นิเจอร์ จนชำนาญก็ได้ทำงานที่นั้นเป็นระยะเวลาสามปี
เข้าสู่วงการบันเทิง และผลงานในช่วงแรก (พ.ศ. 2522-2525)
ต่อมาในราวปลายปี พ.ศ. 2522 ในขณะที่เหมียว เฉียวเหว่ย์ยังคงทำงานเป็นลูกจ้างที่ร้านเฟอร์นิเจอร์โบราณอยู่นั้น แต่แล้วเขาก็เกิดมีปัญหาขัดแย้งกับหัวหน้างานในที่ทำงานขึ้นมาเลยขอลาพักงานเป็นเวลาหนึ่งสัปดาห์ซึ่งเป็นช่วงที่ประจวบเหมาะพอดีกับที่ทางสถานีโทรทัศน์ทีวีบี กำลังเปิดรับสมัครนักเรียนการแสดงใหม่ในรุ่นที่ 9 เพราะความอยากรู้อยากลองเขาจึงกรอกแบบฟอร์มการลงทะเบียนและยื่นใบสมัครดู เมื่อผลออกมาว่าเขาได้ผ่านการคัดเลือกให้เข้าอบรมเป็นนักเรียนการแสดงกับทางช่องทีวีบี จึงได้ตัดสินใจลาออกจากงานร้านเฟอร์นิเจอร์ทันที และต้องใช้เวลาเรียนการแสดงประมาณ 1 ปี โดยในรุ่นที่ 9 มีเพื่อนนักเรียนการแสดงร่วมรุ่นที่ต่อมากลายเป็นดาราดัง ได้แก่ หวงเย่อหัว ในห้องเรียนเขากับหวงเย่อหัว ทั้งสองสนิทกันมากและกลายมาเป็นเพื่อนซี้จนถึงปัจจุบัน ในช่วงที่เขากำลังเรียนการแสดงอยู่นั้นทางช่องก็ลองให้เขาประเดิมรับบทตัวประกอบในละครกึ่งสากลสุดฮิตเรื่อง เจ้าพ่อเซี่ยงไฮ้ ภาค1-3 โดยในเรื่องนี้เขาได้รับบทตัวประกอบเป็นนักศึกษากับหวงเย่อหัวนับได้ว่าเป็นละครเรื่องแรกในชีวิตการแสดงของเขาและยังแสดงเป็นตัวประกอบในละครดัง ๆ ตามมา เช่น ละครดราม่าเรื่อง ฝันสลาย (Yesterday's Glitter 1980) เป็นต้น ซึ่งในปีเดียวกันเขาก็ได้ขยับจากตัวประกอบขึ้นมาเป็นนักแสดงสมทบในละครเรื่อง รักพยาบาท (The Adventurer's 1980) ซึ่งบทบาทการแสดงเป็นตัวละครสมทบในเรื่องนี้ทำให้เขาได้รับคำชื่นชมและถูกจับตามองเป็นอย่างมาก ต่อมาในปี พ.ศ. 2524 (1980) หลังจากเรียนจบทางด้านการแสดงกับทางช่อง เขาก็ได้ถูกคัดเลือกจากฝ่ายผลิตละครโทรทัศน์ของค่ายทีวีบี ให้รับบทนำเป็นครั้งแรกกับบทบาทตัวร้าย "โอวหยังกัง" โดยร่วมแสดงนำกับดาราร่วมรุ่นเพื่อนสนิท อย่าง "หวงเย่อหัว" ที่ได้แสดงเป็นพระเอกในบท "หลี่ถัง" ในละครกึ่งสากลยอดนิยมเรื่อง เหยี่ยวถลาลม โดยมีดาราสาวรุ่นพี่ชื่อดังในขณะนั้นอย่าง เจิ้งอวี้หลิงเป็นนางเอก ซึ่งถือได้ว่าเขาใช้เวลาในการไต่เต้าจากตัวประกอบมารับบทนำในระยะเวลาอันรวดเร็ว หลังจากละครเรื่องนี้ได้ออนแอร์ออกอากาศ ทั้งเหมียว เฉียวเหว่ย์และหวงเย่อหัว ต่างก็แจ้งเกิดในทันที และละครเรื่อง เหยี่ยวถลาลม ก็ได้รับความนิยมทั้งในฮ่องกงและประเทศเพื่อนบ้านในแถบเอเชียเป็นอย่างมาก ส่วนผลงานละครเด่นเรื่องอื่น ๆ ที่เขาได้ร่วมแสดงในปีเดียวกัน ได้แก่ "เพชรตัดเพชร" (火鳳凰 1981), จอมทรนง (The Fate 1981), มรสุ่มสายรุ่ง (風雨晴 1981), นางพญาปาฎิหาริย์ (无双谱 1981), "ประกาศิตเหยี่ยวพญายม" (飛鷹 1981) และ "วีรบุรุษเส้าหลิน" (The Young Heroes of Shaolin 1981)
ในปี พ.ศ. 2525 หลังจากแจ้งเกิดในบทตัวร้ายจากละครเรื่อง "เหยี่ยวถลาลม" แล้ว ตั้งแต่นั้นทางสถานีโทรทัศน์ทีวีบี ก็ได้ผลักดันส่งเสริมเขาเป็นอย่างมากเคียงข้าง หวงเย่อหัว เพื่อนดาราร่วมรุ่นอีกคน โดยให้เขารับบทนำและบางเรื่องก็ได้เป็นพระเอกเต็มตัว เช่นละครซิทคอมเรื่อง ฮ่องกง82 (Hong Kong 82), รักลอยฟ้า (Ladies of the House), ไอ้หนุ่มตะลุย 10 ทิศ (A Kid Troupe), ยาจกซูไอ้หนุ่มหมัดเมา (The Legend of Master So Ma) และ เรื่อง "เขย่าเหลี่ยมเซียน" (You only live twice 1982) ซึ่งเรื่องหลังนี้เขาได้เล่นเป็นพระเอกเต็มตัวประกบกับดาราสาวดาวรุ่งดวงใหม่ อย่าง ชีเหม่ยเจิน และทำให้เขาได้พบรักกลางกองถ่ายกับเธอซึ่งเป็นนางเอกของเรื่องนี้อีกด้วย จนทั้งคู่ได้เป็นแฟนกันในเวลาต่อมา และในช่วงเวลานี้เองที่ทางฝ่ายการผลิตของสถานีโทรทัศน์ทีวีบี ได้คัดเลือกเขาให้รับบทนำเป็นเอี้ยคัง คู่กับหยาง พ่านพ่าน ในบท มกเนี่ยมชื้อ โดยได้หวงเย่อหัว มารับบทก๊วยเจ๋ง คู่กับดาราสาวดาวรุ่งมาแรง องเหม่ยหลิง ที่ผ่านการคัดเลือกให้เข้ามารับบทนำเป็น อึ้งย้ง กับผลงานละครกำลังภายในฟอร์มใหญ่ที่กำลังจะสร้างเรื่อง มังกรหยก เมื่อมีการประกาศรายชื่อนักแสดงที่จะเข้ามาสวมบทบาทต่าง ๆ ให้ผู้คนได้รับทราบ ซึ่งสร้างความฮือฮาในตอนนั้น เป็นอย่างมาก
เข้าสู่ยุคทอง เป็นคู่ขวัญองเหม่ยหลิง และมีปัญหากับทางค่ายทีวีบี (พ.ศ. 2526-2528)
ตั้งแต่ปี พ.ศ. 2526 ถือเป็นการเริ่มเข้าสู่ยุครุ่งเรืองของเขาเลยก็ว่าได้ เมื่อผลงานละครกำลังภายในฟอร์มใหญ่เรื่อง มังกรหยก ภาค1 ได้ออนแอร์ลงสู่หน้าจอทีวี โดยมีเรตติ้งคนดูสูงสุดตลอดกาลอยู่ที่ 99% ทำให้นักแสดงนำทั้ง 4 คนคือ หวงเย่อหัว, องเหม่ยหลิง หยางพ่านพ่าน และเขา ดังเปรี้ยงปร้างสุดกู่ทันที ซึ่งเหมียว เฉียวเหว่ย์เองก็ได้รับคำชื่นชมจากสื่อต่าง ๆ ว่า เขาสามารถสวมบทบาท "เอี้ยคัง" ออกมาได้เหมือน เอี้ยคังตามบทประพันธ์ ไม่ว่าจะเป็นบุคลิกลักษณะของเอี้ยคังในด้านความร้ายกาจและความสับสนในตัวเอง ซึ่งเขาถ่ายทอดอารมณ์ทั้งหมดออกมาได้ดีมาก และจากความโด่งดังในบทนี้ทำให้เขาก้าวขึ้นมาเป็นนักแสดงจอแก้วยอดนิยมแถวหน้าคนหนึ่งของทางค่ายทีวีบี พอใกล้สิ้นปีทาง สถานีโทรทัศน์ทีวีบี ก็ได้ก่อตั้งกลุ่ม 5 พยัคฆ์ทีวีบี ขึ้นมาโดยมี 5 นักแสดงชายดาวรุ่งพุ่งแรง ของทางค่ายทีวีบี 5 คนมารวมตัวกัน ซึ่งประกอบไปด้วย เหมียว เฉียวเหว่ย์, หลิวเต๋อหัว, ทัง เจิ้นเยี่ย, เหลียง เฉาเหว่ย์ และหวงเย่อหัว ส่วนผลงานละครเด่นเรื่องอื่น ๆ ในปีเดียวกัน ได้แก่ ละครแนวสากลเรื่อง "เทพบุตรเสียงทอง" (The Radio Tycoon) ที่มีโจวเหวินฟะ และจ้าวหย่าจือ แสดงนำ ตามด้วยผลงานละครแนวตำนานรักอภินิหารที่มีเขาเป็นพระเอก เรื่อง พยากรณ์ประกาศิต ภาค1 (The Fortune Teller) และ พยากรณ์ประกาศิต ภาค 2 (The Fortune Teller II) โดยละครเรื่องนี้มีนางเอก 2 คนคือ หวง เจ้าสือ และ จวง จิ้งเอ๋อ
ในปี พ.ศ. 2527 หลังจากที่เขามีชื่อเสียงโด่งดังเป็นพลุแตกกับบทบาทเอี้ยคังแล้ว พอดีกับที่ทางพระเอกชื่อดัง หวงเย่อหัว เกิดมีปัญหากับทางช่องขึ้นมาเรื่องการต่อสัญญาระยะยาว ทำให้ทางสถานีโทรทัศน์ทีวีบี หันมาผลักดันป้อนงานละครให้ เหมียวเฉียวเหว่ย์ (ที่ตอนนั้นยังไม่หมดสัญญา) แสดงเป็นพระเอกติดต่อกันถึง 7 เรื่องภายในปีเดียวกัน เช่น "ฤทธิ์ดาบหยดน้ำตา" (Hero Without Tears) คู่กับหลิวเจียหลิง, "ชะตา ชีวิต" (Summer Kisses, Winter Tears) คู่กับเหมยเยี่ยนฟาง และ 5 พยัคฆ์รโลกมายา (The Rise And Fall of a Stand-in) คู่กับ หยังพ่านพ่าน โดยเฉพาะละครที่เขาได้เล่นประกบคู่ กับ องเหม่ยหลิง ต่างได้รับความนิยมเป็นอย่างสูงจนทั้งคู่กลายเป็นคู่ขวัญในตอนนั้นที่บรรดาผู้ชมต่างเชียร์ให้เป็นแฟนกันทั้งในจอและนอกจอ ซึ่งละครเหล่านั้นได้แก่เรื่อง ยุทธจักรชิงจ้าวบัลลังค์ (The Foundation), เทพอาจารย์จอมอิทธิฤทธิ์ (The Fearless Duo), เฉือนคมเจ้าพ่อ (United We Stand) และ ชอลิ้วเฮียง ตอน ถล่มวังค้างคาว (The New Adventures of Chor Lau-heung	Chor Lau-heung) โดยเฉพาะ โดยเฉพาะละคร เทพอาจารย์จอมอิทธิฤทธิ์ กลายเป็นเรตติ้งสูงสุดในปี พ.ศ. 2527 (1984) ด้วยเรตติ้งคะแนนเฉลี่ย 61 จุดเปิด กลายเป็นหนึ่งในสิบละครที่มีเรตติ้งเฉลี่ยสูงสุดในรอบหลายปีที่ผ่านมาในเกาะฮ่องกง และยังเป็นหนึ่งในละครฮ่องกงสุดคลาสสิกของศตวรรษที่ 20 ที่ได้รับการคัดเลือกโดยสื่อสิงคโปร์ ส่งให้เขาและ องเหม่ยหลิง กลายเป็นคู่ขวัญที่ดังที่สุดแห่งปี
ต่อมาในช่วงละครเรื่อง "ชอลิ้วเฮียง ตอน ถล่มวังค้างคาว" นั้นประสบความสำเร็จและได้รับความนิยมทั่วเอเชีย บวกกับแรงเชียร์จากบรรดาแฟนคลับของคนทั้งคู่ที่อยากให้ทั้งสองเป็นแฟนกันจริง ๆ จนเป็นที่มาของข่าวฉาวรักสามเส้าของทั้งสองฝ่าย จนต่อมามีข่าวลือซุบซิบออกมาว่าดาราสาว ชีเหม่ยเจิน ซึ่งเป็นแฟนสาวตัวจริงของเหมียว เฉียวเหว่ย์ และเป็นเพื่อนสนิทขององเหม่ยหลิง เกิดการไม่พอใจขึ้นมาและไม่ต้องการให้เหมียว เฉียวเหว่ย์ เล่นประกบคู่กับองเหม่ยหลิงอีก หลังจากนั้นทั้งสองก็ไม่ได้เล่นประกบคู่กันอีกเลย ข่าวลือเกี่ยวกับเรื่องนี้ได้สร้างความอึดอัดใจให้กับทั้งเหมียว เฉียวเหว่ย์ และองเหม่ยหลิง เป็นอย่างมากเพราะต่างฝ่ายต่างก็มีคนรักที่คบหาดูใจกันอยู่แล้ว อีกทั้งคนรักของทั้งคู่ต่างก็เป็นเพื่อนสนิทของอีกฝ่าย จนในที่สุดตัวของเหมียว เฉียวเหว่ย์ เองได้ตัดสินใจที่จะยุติข่าวลือเกี่ยวกับเรื่องนี้ โดยออกมาให้สัมภาษณ์กับสื่อว่า ตัวเขารัก ชีเหม่ยเจิน เพียงคนเดียว ส่วนองเหม่ยหลิง นั้นเขาเห็นเธอเหมือนน้องสาวที่แสนดีเท่านั้นเพราะเขาเองไม่เคยคิดอะไรเกินเลยกับเธอเลยและรู้ว่าเธอคบกับทังเจิ้นเยี่ยอยู่ จากข่าวลือเรื่องนี้ทำให้ในระยะหลัง เหมียว เฉียวเหว่ย์ และองเหม่ยหลิง เองต่างก็ติดต่อกันน้อยลง จนความสัมพันธ์ฉันท์เพื่อนสนิทก็เริ่มห่างเหินกันไปเพราะกลัวทั้งแฟนสาว (ชีเหม่ยเจิน) และแฟนหนุ่มขององเหม่ยหลิง (ทังเจิ้นเยี่ย) จะเข้าใจผิด
ในปี พ.ศ. 2528 ในปีนี้เขายังคงมีละครเด่น ๆ อยู่เช่น เพ็กฮ่วยเกี่ยม แค้นกระบี่โค่นบัลลังค์ (Sword Stained with Royal Blood Ha Suet-ye), คอนโดมิเนียม (The Condo) และผลงานละครที่รวม 5 พยัคฆ์ทีวีบีมาเล่นร่วมกันเนื่องในโอกาสพิเศษครบรอบ 18 ปีของสถานีโทรทัศน์ทีวีบี คือเรื่องขุนศึกตระกูลหยาง (The Yang's Saga) ด้วยความนิยมอย่างต่อเนื่อง ทำให้ทางสถานีโทรทัศน์ทีวีบีต้องการให้เขาเซ็นสัญญาระยะยาว 5 ปีกับทางช่อง แต่ทว่าเขากลับไม่เห็นด้วยและขอต่อร้องเซ็นสัญญาระยะสั้นลงไปแทนเป็นปีต่อปี เพราะเขาอยากหันไปรับงานทางด้านภาพยนตร์อย่างเต็มที่ ทำให้ทางช่องไม่พอใจเป็นอย่างมากพร้อมกับลดงานละครของเขาลง ซึ่งเหตุการณ์ดังกล่าวเคยเกิดขึ้นกับหวงเย่อหัวมาก่อนหน้านั้นแล้ว จนในที่สุด เมียวเฉียวเหว่ย ก็ลงสัญญาสามปี(ค.ศ. 1985-1988)
ความนิยมลดลง หันไปทำธุรกิจ ลาวงการ และแต่งงาน (พ.ศ. 2529-2544)
ตั้งแต่ปี พ.ศ. 2529-2531 เหมียว เฉียวเหว่ย์มีงานละครน้อยลงมาก ได้แก่ ตี้ชิง (The Legend of Dik Ching 1986), แฝดผิดฝา (Pet and Pest 1986), กระบี่มังกรหยก (The Dragon Sword 1987) และ เดชเซียวฮื้อยี้ฉบับ เหลียง เฉาเหว่ย์ นำแสดง (Two Most Honorable Knights 1988) เพราะเนื่องจากเขาเซ็นสัญญารับงานละครปีต่อปีและได้รับงานแสดงทางด้านภาพยนตร์ไปด้วย ทำให้ความนิยมในตัวเขาค่อย ๆ ลดลงไปเพราะผลงานภาพยนตร์เหล่านั้น ก็ไม่ได้ประสบความสำเร็จเท่าที่ควร
และในช่วงปี พ.ศ. 2530 เหมียว เฉียวเหว่ย์ ได้เปิดธุรกิจแว่นตา ที่ทำร่วมกับครอบครัวของแฟนสาว "ชี เหม่ยเจิน" โดยมียี่ห้อแว่นตาเป็นของตัวเองภายใต้ชื่อว่า เอ็มสามบีกิน (M3Begin) จนกระทั่งกลางปี พ.ศ. 2531 หลังหมดสัญญากับสถานีโทรทัศน์ทีวีบี เขาตัดสินใจหยุดรับงานแสดงทางด้านละครเพื่อหันไปทุ่มเทให้กับธุรกิจแว่นตาอย่างเต็มที่และนับตั้งแต่นั้นความนิยมในตัวเขาเริ่มค่อย ๆ ลดลง แต่อย่างไรก็ตามเขาก็ยังคงรับงานแสดงภาพยนตร์อยู่บ้างประปราย และในปลายปี พ.ศ. 2533 เขาตัดสินใจเข้าพิธีวิวาห์กับแฟนสาว ชีเหม่ยเจิน ที่ทั้งคู่คบหาดูใจกันมานานกว่า 8 ปี และในปี พ.ศ. 2539 เขาก็ประกาศหันหลังให้กับวงการภาพยนตร์ ซึ่งเขาเองก็ไม่ค่อยประสบความสำเร็จในวงการจอเงินเท่าใดนัก แต่อย่างไรก็ตามทางด้านธุรกิจแว่นตาของเขากลับประสบความสำเร็จรุ่งเรืองมากมายในเวลาต่อมาและมีการขยายสาขาน้อยใหญ่ทั้งในฮ่องกงและต่างประเทศ เช่น แคนาดาและจีนแผ่นดินใหญ่
ขายธุรกิจ และกลับเข้าวงการอีกครั้ง (พ.ศ. 2545-ปัจจุบัน)
ในขณะที่ธุรกิจแว่นตารุ่งเรืองและกำลังไปได้สวยแต่แล้วในปี พ.ศ. 2545 ครอบครัวของเขาได้ตัดสินใจขายธุรกิจแว่นตาให้กับชาวออสเตรเลียและได้กำไรเป็นกอบเป็นกำจนทำให้ครอบครัวของเขาอยู่ในระดับเศรษฐีที่ร่ำรวยมาก แล้วตัวเขาก็กลับเข้าสู่วงการบันเทิงอีกครั้งโดยกลับไปเซ็นสัญญาเป็นนักแสดงให้กับทางสถานีโทรทัศน์ทีวีบีในราวกลางปี พ.ศ. 2547 และเริ่มมีผลงานละครในปีถัดมา ซึ่งช่วงที่เขากลับเข้ามารับงานแสดงนั้นเป็นช่วงที่ละครชุดฮ่องกงอยู่ในยุคตกต่ำในตลาดเอเชียแล้ว แต่อย่างไรก็ตาม...สำหรับในประเทศฮ่องกงเองแล้วความนิยมในละครของบ้านเกิดตัวเองก็ยังคงเหมือนเดิม และเขาก็ยังคงมีผลงานละครหลายเรื่องที่ได้รับความนิยมเฉพาะในประเทศฮ่องกง จนมีชื่อเข้าชิงนักแสดงชายจอแก้วยอดเยี่ยมแห่งปีถึง 5 ครั้งด้วยกันจากละครเรื่อง  ผู้พิทักษ์หัวใจทรนง ภาค1และภาค3 (The Academy), สงครามชีวิต ลิขิตชะตา (The Drive of Life), ปมลวงเปลี่ยนรัก (Love Exchange) และ คู่เดือด ตำรวจเหล็ก (Gun Metal Grey) ถึงแม้ว่าละครเหล่านี้จะประสบความสำเร็จอย่างมากในฮ่องกง แต่กลับไม่ได้รับความนิยมในระดับเอเชียเหมือนในอดีตอีกเลย
ต่อมาในราวกลางปี พ.ศ. 2556 เขาก็ได้หมดสัญญากับทางช่องทีวีบี และผันตัวเองไปเป็นนักแสดงอิสระโดยรับงานทั้งที่ฮ่องกงและที่จีนแผ่นดินใหญ่ ผลงานละครกับทางจีนที่เด่น ๆ คือ มังกรหยก ฉบับปี พ.ศ. 2560 ที่เขารับเล่นบท อึ้งเอี๊ยะซือ ซึ่งก็สร้างความเกรียวกราวพอสมควร และล่าสุดกับผลงานละครที่เล่นให้กับทางค่ายทีวีบีคือ ล่าจารชน (Line Walker) และ ล่าจารชน ภาค2 (Line Walker: The Prelude)
ส่วนปัจจุบันชีวิตทางด้านครอบครัวของเขาก็มีความสุขและอบอุ่น ทั้งเหมียว เฉียวเหว่ย์และภรรยาถือได้ว่าเป็นคู่รักดาราที่น่าอิจฉาคู่หนึ่งในวงการบันเทิงฮ่องกง และเขาเองก็ยังเป็นพ่อของลูก 2 คนซึ่งเป็นชายและหญิง อีกด้วย
เกร็ดเล็กเกร็ดน้อย
ในช่วงยุค 2000s เหมียวเฉียวแหว่ย์ เคยให้สัมภาษณ์ว่า บทบาทที่เขาแสดงแล้วชื่นชอบมากที่สุด คือ เรื่อง ชอลิ้วเฮียงถล่มวังค้างคาว (楚留香之蝙蝠傳奇 1984)
ล่าสุดเพื่อเป็นการเฉลิมฉลองงานครบรอบ 55 ปีของทีวึบี (TVB) ที่ได้จัดขึ้นในวันที่ 19 พฤศจิกายน พ.ศ. 2565 (2022) ก่อนหน้านั้นทางทีวีบี ได้ทำการเปิดตัวกิจกรรมให้ผู้ชมโหวตละครดังในอดีตในหัวข้อ "ละครที่ฉันเลือก,ละครที่ฉันอยากดู" ("I Choose, I Want to Watch") และ "ละครที่น่าจดจำมากที่สุด" (Unforgettable...)
ผลชนะในหัวข้อหลัง คือ ละครเรื่อง "เทพอาจารย์จอมอิทธิฤทธิ์ (The Fearless Duo 1984)" ที่เขาแสดงคู่กับองเหม่ยหลิง ได้ชนะผลโหวตเป็นอันดับหนึ่งด้วยคะแนนโหวต 29.8% จากคะแนนโหวตทั้งหมดของผู้ชม ทำให้ละครเรื่องนี้จะมีการรีรันซ้ำครั้งที่ 10 และกลายเป็นละครที่มีการรีรันซ้ำบ่อยที่สุดในฮ่องกง แสดงให้เห็นว่า ทั้งเขาและองเหม่ยหลิง ยังคงเป็นคู่ขวัญยอดนิยมในใจผู้ชมชาวฮ่องกง ตั้งแต่ในอดีตมาจนถึงปัจจุบัน
ก่อนหน้านี้ ละครเรื่อง เทพอาจารย์จอมอิทธิฤทธิ์ มีการออกอากาศและรีรันซ้ำรวม 10 ครั้ง (ครั้งแรก+รีรัน9ครั้ง ยังไม่รวมรีรันครั้งล่าสุด) ทำให้มีผู้คนหลายรุ่นในฮ่องกงได้มีโอกาสดูและการแสดงเรื่องนี้ของ องเหม๋ยหลิงกับเหมึยวเฉียวเหว่ย ได้สร้างความประทับใจให้แก่ผู้ชมหลายรุ่นหลายช่วงอายุ, ชาวเน็ตในฮ่องกงต่างชี้ว่าฉากที่ องเหม่ยหลิงแต่งตัวเป็นตุ๊กตากระดาษและใช้แหขนาดใหญ่ไล่จับ(ผีเสื้อ)วิญญาณของพระเอก (เหมียวเฉียวเหว่ย) ที่สิงอยู่กับผีเสื้อ เรียกกลับคืนร่าง เป็นฉากละครที่คลาสสิกที่สุด และชาวเน็ตส่วนหนึ่งยกย่องว่า: "แม้ว่าละครเรื่องนี้จะมีการรีรันซ้ำกลับมาดูหลายรอบแล้ว แต่ก็ยังอยากดู เพราะมันคือละครขั้นเทพท่ามกลางละครขั้นเทพทั้งหลาย! โดยทั่วไปละครเรื่องอื่น ๆ ที่มีการรีรันซ้ำบ่อย คนดูจะเบื่อ แต่กับละครเรื่องนี้ผู้ชมชาวฮ่องกงกลับยังคงอยากดูในทุกรอบที่มีการนำกลับมาออกอากาศอยู่เสมอ
ไวพจน์ อาภรณ์รัตน์
พันตำรวจโท ไวพจน์ อาภรณ์รัตน์ อดีตผู้ช่วยเลขานุการรัฐมนตรีว่าการกระทรวงการคลัง อดีตสมาชิกสภาผู้แทนราษฎรจังหวัดกำแพงเพชร สังกัดพรรคความหวังใหม่ พรรคไทยรักไทย และต่อมาได้ย้ายมาลงสมัครสมาชิกสภาผู้แทนราษฎรสังกัดพรรคพลังประชารัฐ ปัจจุบันเป็นสมาชิกพรรคพลังประชารัฐ
ประวัติ
ไวพจน์ อาภรณ์รัตน์ เกิดเมื่อวันที่ 4 พฤศจิกายน พ.ศ. 2501 จบการศึกษาระดับปริญญาตรีจาก โรงเรียนนายร้อยตำรวจ รุ่นที่35(นรต.35)และเป็นนักกีฬาว่ายน้ำของโรงเรียนนายร้อยตำรวจ สมรสกับ อุดมรัตน์ อาภรณ์รัตน์ อดีตสมาชิกสภาผู้แทนราษฎรแบบบัญชีรายชื่อ พรรคเพื่อไทย
ในปี พ.ศ. 2551 ถูกตัดสิทธิ์ทางการเมืองเป็นเวลา 5 ปี เนื่องจากเป็นกรรมการบริหารพรรคพลังประชาชน ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เขาได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 69
ในปี พ.ศ. 2556 เขาดำรงตำแหน่ง กรรมการการประปาส่วนภูมิภาค
การร่วมชุมนุมทางการเมือง
ไวพจน์ อาภรณ์รัตน์ เป็นหนึ่งในแกนนำที่ถูกออกหมายจับในช่วงบ่ายของวันที่ 14 เมษายน พ.ศ. 2552 ตามหมายจับ พ.ร.ก.ฉุกเฉิน และเป็นหนึ่งในแกนนำที่ถูกออกหมายจับตาม พ.ร.ก.ฉุกเฉินฯ ในข้อหาร่วมกันก่อการร้ายและสนับสนุนการก่อการร้าย ตามกฎหมายอาญามาตรา 135/2 ด้วย เขาเคยจำคุกในคดี เหตุการณ์ก่อความไม่สงบของกลุ่ม นปช. เมษายน พ.ศ. 2552 ในศาลชั้นต้น ในวันที่ 5 มีนาคม พ.ศ. 2558 ต่อมาใน วันที่ 9 มีนาคม พ.ศ. 2558 เขาได้รับการประกันตัวในวงเงิน 8 แสน บาท เขาจำคุกในวันที่ 21 มีนาคม พ.ศ. 2560 ตามคำตัดสินของศาลอุทธรณ์ในคดีดังล่าว และไม่ได้รับการประกันตัวในวันดังกล่าว
ประเทศอิรักในเอเชียนบีชเกมส์ 2010
ประเทศอิรัก ได้เข้าร่วมการแข่งขันกีฬาเอเชียนบีชเกมส์ 2010 ซึ่งจัดเป็นครั้งที่ 2 ระหว่างวันที่ 8 ธันวาคม ถึง 16 ธันวาคม ค.ศ. 2010 (พ.ศ. 2553) ณ กรุงมัสกัต ประเทศโอมาน โดยหลังจากจบการแข่งขัน อิรัก สามารถคว้าเหรียญทองมาได้มากเป็นอันดับที่ 4 คือ 3 เหรียญทอง 3 เหรียญเงิน และ 1 เหรียญทองแดง รวมทั้งสิ้น 7 เหรียญ
เจินเจิน บุญสูงเนิน
ประวัติ
เจินเจินมีชื่อเดิมว่า ประเชิญ บุญสูงเนิน เกิดและเติบโตที่อำเภอสูงเนิน จังหวัดนครราชสีมา เป็นบุตรของ ร.ต.อุดม บุญสูงเนิน (ปัจจุบันอุปสมบทเป็น พระอุตตะโม จำพรรษา ณ วัดศิริพงษาวาส อำเภอจัตุรัส จังหวัดชัยภูมิ) และกำพร้ามารดาตั้งแต่เล็ก โดยฐานะของครอบครัวยากจนมาก ไม่มีกระทั่งรองเท้าสวมไปโรงเรียน จบการศึกษาชั้นมัธยมจากโรงเรียนราชสีมาวิทยาลัย และศึกษาต่อที่คณะศึกษาศาสตร์ มหาวิทยาลัยเชียงใหม่ ระหว่างศึกษาที่จังหวัดเชียงใหม่ ได้ทำงานเป็นนักร้องตามร้านอาหาร โดยแต่งกายเป็นหญิง ใช้ชื่อว่า เจิ๋นเจิ๋น แต่ต่อมาได้ผันเสียงเป็น เจินเจิน เพราะแขกต่างประเทศสามารถออกเสียงได้ง่ายกว่า เริ่มมีชื่อเสียงจากการเข้าประกวดร้องเพลงเคพีเอ็น อวอร์ด ของสยามกลการ ประจำปี พ.ศ. 2527 (รุ่นเดียวกับธงไชย แมคอินไตย์) ได้รับรางวัลนักร้องดีเด่นร่วมกับผู้เข้าประกวดคนอื่นอีก 3 คน รวมทั้งธงไชยด้วย
จากนั้นในปี พ.ศ. 2533 ขณะที่ร้องเพลงจีน เหมยฮัว อยู่ในห้องอาหารของโรงแรมลิโด สะพานควาย ได้พบกับวิศาล เลาแก้วหนู เจ้าของบริษัทเลปโส้สตูดิโอ ที่ต้องการนักร้องคนแรกของบริษัท เป็นที่ชื่นชอบของวิศาล จึงได้เข้าไปพูดคุยกับ พรพจน์ อันทนัย นักแต่งเพลงที่มีชื่อเสียงถึง 3 วัน ติดต่อกัน ถึงเรื่องราวชีวิตในอดีต จึงกลายมาเป็นอัลบั้มชุดแรก ฉันก็เป็นผู้หญิงคนหนึ่ง ในปี 2535 ซึ่งมีทั้งหมด 10 เพลง ซึ่งเขียนมาจากชีวิตจริงของเจินเจินทั้งหมด ประสบความสำเร็จเป็นอย่างยิ่ง จากนั้นก็ได้มีอัลบั้มชุดอื่นออกตามมาอีก ได้แก่ ข้าคือคนไทย, ผีเสื้อราตรี เป็นต้น
หลังจากประสบความสำเร็จมีชื่อเสียงแล้ว เจินเจินได้เดินทางไปใช้ชีวิตอยู่ในสหรัฐอเมริกาตั้งแต่ปี พ.ศ. 2545 ด้วยการเป็นหุ้นส่วนร้านอาหารที่นั่นจากการชักชวนของเพื่อน แต่ปรากฏว่าถูกหลอกเป็นเงินหุ้นส่วนจำนวนหลายล้านหลังจากทำไปได้เพียง 8 วันเท่านั้น แม้จะชนะคดี แต่ก็ไม่ได้เงินคืน เนื่องจากหาตัวผู้กระทำผิดไม่เจอ จึงต้องเดินสายร้องเพลงไปในหลายที่ รวมระยะเวลาที่ใช้ชีวิตอยู่ที่สหรัฐอเมริกานานถึง 14 ปี (และได้รู้จักกับ ประจักษ์ นาสารี คนรักปัจจุบัน ซึ่งเป็นนักร้องเช่นกัน จากการเดินสายร้องเพลงด้วยกัน) จากนั้นได้ออกอัลบั้มร่วมกับนักร้องลาวที่ประเทศลาวจำนวน 6 ชุด และระหว่างช่วงปี 2557 - 2558 เจินเจินได้ออกซิงเกิ้ลใหม่รวม 4 เพลง คือ "ถ้าคิดถึงเธอมากกว่านี้" "ต้องทำกันสองคน" "ดีใจได้รักเธอ" "รู้สึกดีที่คิดถึง"
ปัจจุบัน เจินเจิน บุญสูงเนิน มีกิจการร้านขายซาลาเปาและเกี๊ยวกุ้งในชื่อ เจินเจินซาลาเปาเกี๊ยวกุ้ง ที่ซอยโชคชัยร่วมมิตร วิภาวดีรังสิต 16 แยก 25 ในวันอาทิตย์ จะหยุดกิจการหนึ่งวันเพื่อปฏิบัติธรรมที่วัดพระธรรมกาย
ชีวิตส่วนตัว เจินเจิน มีสามีชื่อ ประจักษ์ นาสารี (ชื่อเล่น : ปุ๊) เสียชีวิตแล้วเมื่อ 10 ธันวาคม 2562 ด้วยโรคมะเร็ง
วัดป่าประดู่
วัดป่าประดู่ เป็นพระอารามหลวงชั้นตรี ชนิดสามัญ ในจังหวัดระยอง แต่เดิมมีชื่อว่า "วัดป่าเลไลยก์" อยู่ในเขตเทศบาลนครระยอง ถนนสุขุมวิท เป็นวัดเก่าแก่ สันนิษฐานว่า สร้างในสมัยกรุงศรีอยุธยา ได้รับการยกฐานะเป็นพระอารามหลวงเมื่อปี พ.ศ. 2533 ภายในวิหารมีพระนอนขนาดใหญ่ ยาว 11.95 เมตร สูง 3.60 เมตร เป็นพระพุทธไสยาสน์ซึ่งประทับอยู่ในท่านอนตะแคงซ้าย เดิมอยู่กลางแจ้ง ต่อมาสร้างวิหารครอบเมื่อปี 2524 ศาลแห่งนี้เป็นที่เคารพนับถือของชาวเมือง และมีงานสมโภชประจำปีในช่วงตรุษจีน
การเดินทาง
การเดินทาง สามารถใช้เส้นทางได้ 2 เส้นทาง เส้นทางแรก จากถนนสุขุมวิท สาย 3 ผ่านตัวเมือง จังหวัดระยองจุดสังเกตคือ ผ่านโรงพยาบาลระยอง โรงเรียนวัดป่าประดู่ แล้วเลี้ยวซ้ายเข้าซอยถนนป่าประดู่จะถึงวัดป่าประดู่ เส้นทางที่ 2 จากถนนสาย 36 (บายพาส) ถึงสี่แยกเกาะลอย ให้เลี้ยวขวาเข้าถนนจันทอุดม ผ่านตัวเมืองจังหวัดระยอง พอถึงสามแยกโรงพยาบาลระยองให้เลี้ยวซ้ายเข้าถนนสุขุมวิท สาย 3 ผ่านโรงพยาบาลระยอง โรงเรียนวัดป่าประดู่ แล้วเลี้ยวซ้ายเข้าซอยถนนป่าประดู่จะเห็นวัดป่าประดู่
สตาร์คราฟต์ 2: วิงส์ออฟลิเบอร์ตี
มีเนื้อเรื่องที่เน้นทางเผ่า Terren เป็นหลัก และมีเนื้อหาที่เกี่ยวข้องกับเผ่า Protoss อีกเล็กน้อย ในเบื้องต้นทางบลิซซาร์ดเอ็นเตอร์เทนเมนต์ประกาศว่าเกมนี้จะเป็นเกมไตรภาค ณ งานบลิซซ์คอน 2008 ซึ่งจะมีภาคเสริมประกอบเกมหลักนี้ 2 ภาค ซึ่งได้มีการกำหนดชื่อภาคต่าง ๆ ประกอบไปด้วย วิงส์ออฟลิเบอร์ตี, ฮาร์ตออฟเดอะสวอร์ม (Heart of the Swarm) และ เลกาซีออฟเดอะวอยด์ (Legacy of the Void) ตามลำดับ
รูปแบบการเล่น
StarCraft II: Wings of Liberty ประกอบด้วยเผ่าพันธุ์ทั้งสามจากภาคต้นฉบับ เทอร์แรน เซิร์ก และโปรตอส ในภารกิจเผ่าเทอร์แรน ห้องสั่งการเดิมถูกปรับให้เป็น ยานไฮพีเรี่ยน (EN : battlecruiser Hyperion) จิม เรย์นอร์ หัวหน้ากลุ่มทหารรับจ้างหัวรุนแรงขี้เมา ถือเป็นตัวละครหลักของภาคนี้ จากเกมส์ของค่ายบลิซซาร์ด ภารกิจจะไม่เดินเป็นเส้นตรง ระหว่างดำเนินเนื้อเรื่อง เรย์นอร์จะรับภารกิจเพื่อหาเงินทุนจ้างทหารและจัดหาอุปกรณ์ แม้การเล่นแต่ละครั้งจะต่างกันแต่บทสรุปจะคงเดิม รองประธานบริษัทบลิซซาร์ด ร๊อบ พาร์โด ย้ำว่าภารกิจของแต่ละเผ่าพันธุ์จะไม่เหมือนกัน สำหรับภารกิจเผ่าเทอร์แรนในภาค Wings of Liberty มอบหมายบทบาททหารรับจ้างให้ผู้เล่น ระหว่างที่กลุ่มกบฎเรย์นอร์ไรเดอร์สะสมเงินด้วยการรับงานเสริมนอกเหนือจากการเป็นกลุ่มกบฎ หลังจากวางขายภาคสอง Heart of the Swarm เนื้อเรื่องจะอยู่ที่เผ่าพันธุ์เซิร์ก ตัวละครหลักอยู่ที่ ซาร่า เคอร์ริแกน เนื้อหาจะอยู่ท่ามกลางความแค้น การพื้นคืนพลัง ส่วนภาคเสริมสุดท้าย Legacy of the Void ภาคเสริมของโปรตอส ชาวโปรตอสชื่อ อาร์เทนิส วางเป้าหมายเพื่อพื้นความสัมพันธ์ระหว่างชนเผ่า หลอมรวมเป็นหนึ่งเพื่อยับยั้ง เอมอน เทพเซลนากา
Wings of Liberty มีภารกิจให้เล่นจำนวน 29 ภารกิจ ประกอบด้วย 26 ภารกิจ ในโหมดเนื้อเรื่อง อีกสามภารกิจขึ้นอยู่กับตัวเลือกของผู้เล่น และหนึ่งภารกิจลับ
Wings of Liberty มีภารกิจที่ได้รับการออกแบบให้ต่างกันไป อย่างเช่น ลาวาที่เอ่อล้นทั่วพื้นที่ทุกห้านาที ผู้เล่นจะต้องเคลื่อนย้ายกองทหารขึ้นพื้นที่สูงก่อนถูกทำลาย หรือภารกิจที่ฝ่ายศัตรูจะโจมตีเพียงตอนกลางคืน ผู้เล่นจะต้องวางแนวตั้งรับต่อศัตรูเคลื่อนที่เข้าหาอย่างไม่หยุดหย่อน หรือภารกิจที่ผู้เล่นจะบังคับทหารเพียงหนึ่งตัวเพื่อชิงความได้เปรียบให้กองทหารที่ควบคุมโดย AI โจมตีอย่างต่อเนื่อง ระหว่างภารกิจผู้เล่นสามารถเลือกประเภทของยูนิตสิ่งก่อสร้างหรืออัพเกรดที่ไม่มีในมัลติเพย์เยอร์
Wings of Liberty ประกอบด้วยยูนิตมากมายที่มาจากภาคดั้งเดิม บางยูนิตที่หยิบยกมา ได้รับอัพเกรดและความสามารถใหม่ ยกตัวอย่าง ซีลอดของโปรตอส ยูนิตโจมตีระยะใกล้จากภาคเดิม จะได้รับทักษะพุ่งตัวไปข้างหน้าเข้าถึงศัตรูอย่างรวดเร็วเป็นทักษะเดิมที่มีความสามารถเพิ่มขึ้น ยูนิตเดิมบางส่วนถูกเปลี่ยนแปลงหรือนำออก การออกแบบยูนิตมีแนวทางออกแบบตามเนื้อเรื่องของ StarCraft และ StarCraft BroodWar อาจจะเปลี่ยนแปลงยูนิตไปเลยหรือได้รับการพัฒนาขึ้นทำให้มีการเปลี่ยนแปลงทั้งความสามารถพื้นฐานและทักษะ ยูนิตใน StarCraft II ได้รับทักษะเพิ่มเติม ทำให้ตอบสนองต่อสภาพแวดล้อมในเกมส์เพิ่มขึ้น บางส่วนจะเคลื่อนย้ายต่างระดับภูมิประเทศได้ หรือมีทักษะเทเลพอร์ตระยะสั้นได้ ยูนิตเผ่าพันธุ์โปรตอสสามารถวาร์ปลงจุดที่มีพลังจากไพลอนด้วยวาร์ปเกต สิ่งก่อสร้างซึ่งได้รับการเปลี่ยนแปลงเล็กน้อยจากเกตเวย์ ยูนิตตามเนื้อเรื่องบางส่วนมีให้ใช้โหมดเนื้อเรื่องเท่านั้น ไม่มีในโหมดมัลติเพย์เยอร์ แต่มีให้เลือกในโหมดคัสตอม ยูนิตส่วนใหญ่ถูกทิ้งระหว่างการพัฒนาอย่างเช่น ไดมอนแบ็ค หรือยูนิตภาคเดิมเช่น แวธ กอเลียธ โหมดเนื้อเรื่องจะมีทหารรับจ้างซึ่งได้รับพลังชีวิตหรือโจมตีได้แรงกว่ายูนิตปกติสามารถจ้างพวกเขาได้เมื่อปลดล็อกยูนิตปกติ
เครื่องมือสร้างแผนที่
StarCraft II Editor เครื่องมือสร้างแผนที่ ภารกิจ ม็อด เป็นเครื่องมืออันแรกของค่ายบลิซซาร์ดที่สร้างม็อดได้และสนับสนุนการใช้งาน งานภาพงานโมเดลไฟล์ที่ไม่ได้ใช้งานใน StarCraft ระหว่างการพัฒนา รวมไปถึงไฟล์ที่มีข่าวช่วง April Fools มีให้ใช้งานในเครื่องมือนี้ และสามารถเชื่อมต่ออินเทอร์เน็ตเพื่อใช้งานรับ-ส่งแผนที่ ต้องลงทะเบียนการใช้งานของเครื่องมือด้วย หัวหน้าโปรดิวเซอร์ คริส ซิกาตี้ พูดถึงเครื่องมิอนี้จะช่วยผู้เล่นสร้างบทบาทยูนิตฮีโร่และสิ่งก่อสร้างที่มาจาก WarCraft III ที่งานบลิซคอนปี 2009 บลิซซาร์ดแสดงการใช้งาน StarCraft II Editor เช่น วิธีการปรับแต่งอินเตอร์เฟซ เวอร์ชันสุดท้ายได้เพิ่มมุมมองบุคคลที่สามแบบเพอร์สเป็คทีพ
เมื่อได้รับการแพตเครื่องมือเปิดให้ทดลองใช้งานระหว่างเฟสหนึ่งเบต้าเทสของเกมส์ StarCraft II เฟสสองเครื่องมือมีการอัปเดต ได้มีคอมมิวนิตี้ใช้งานเครื่องมือสร้างแมพขึ้นมา ได้สร้างเกมส์ยิงมุมมองบุคคลที่หนึ่ง เกมสวมบทบาท ป้องกันฐาน หรือเกมส์แนวต่อสู้มัลติเพย์เยอร์ออนไลน์ แผนที่เพิ่มขึ้นเพราะได้รับความสนใจมากขึ้น เครื่องมือเปลี่ยนแปลงวิธีแจกจ่ายแผนที่ จากที่เคยใช้ไฟล์จากเครื่องตัวเอง ผู้ใช้งานสร้างห้องและเข้าเล่นเกมส์โดยใช้แผนที่จาก Battle.net แผนที่หรือม็อดถูกจำกัดด้วยขนาดพื้นที่ห้าสิบเมกะไบค์แบ่งจำนวนไฟล์ย่อยได้สิบไฟล์ห้ามเกินสิบเมกะไบค์ต่อหนึ่งไฟล์ แม้ว่า StarCraft II Editor มีความสามารถมากกว่าของภาคก่อนหากพูดถึงการปรับแต่ง แต่ด้วยขีดจำกัดของ Battle.net ทำให้ไม่สามารถอนุมัติแผนที่ขนาดใหญ่หรือมีความซับซ้อนได้
โหมดอาร์เขตคือส่วนเพิ่มเติมที่มอบให้ชาวคอมมิวนิตี้ ให้วางขายแผนที่คุณภาพสูงโดยมีค่าธรรมเนียมเล็กน้อยถือเป็นแผนที่แบบพรีเมียมบน battle.net อีกส่วนของโหมดอาร์เขตคือแผนที่ Blizzard DOTA ต่อมากลายเป็นเกมส์ Heroes of the Storm ซึ่งได้มีการประกาศไปพร้อมกับม็อดตัวอื่นของบลิซซาร์ดเอ็นเตอร์เทนเม็นต์ที่งานบลิซคอนปี 2010 ช่วงเวลานั้นแผนที่ได้รับการพัฒนาเพื่อแสดงความสามารถด้านการม็อดที่จะเพิ่มให้กับเกมส์ StarCraft II
ระบบแลน
StarCraft II ไม่สามารถเล่นผ่านระบบแลนได้โดยตรงเหมือน StarCraft เครือข่ายของเกมส์ต้องผ่านระบบของบลิซซาร์ด ดีเลย์ระหว่างคำสั่งและตอบสนองต่อคำสั่งเมื่อเล่นออนไลน์ลดลงอย่างมากหากเล่นด้วยระบบแลนซึ่งจะช่วยเรื่องการควบคุมยูนิตในเกมส์ให้ดีขึ้น มีข้อสังเกตว่ารายการแข่งขันอาจได้รับผลที่ไม่น่าพึงพอใจเท่าที่ควร แฟนกว่า 250,000 คน เรียกร้องบลิซซาร์ดให้เพิ่มระบบแลนลงในตัวเกมส์ก่อนวางจำหน่าย ถึงตอนนี้บลิซซาร์ดยังไม่มีแผนจะสนับสนุนระบบแลน แม้ว่าอาจจะไม่ได้เปลี่ยนเส้นทางตัวเกมส์ไปสู่เครื่องแม่ข่ายของบลิซซาร์ด ระบบ Players Near You ได้ถูกเพิ่มเข้ามาที่แพต 2.0.4 เพิ่มช่วยจัดลำดับผู้เล่นที่อยู่ในเครือข่ายเดียวกันมากขึ้น
ภูมิหลังของเนื้องเรื่อง
ฝูงเซิร์กยึดครองทรัพยากรและขยายอาญาเขต
เนื้อเรื่องหลักของตัวเกมส์เล่าถึงเหตุการณ์หลังภาค StarCraft : Brood War ไปสี่ปีโดยเล่าถึงตัวละครเซราทูล อาร์คทูรัส เม็งค์ อาร์เทนิส ซาร่า เคอริแกน และจิม เรย์นอร์ รวมไปถึงตัวละครใหม่อย่าง โรรี่ สวอน และไทกัส ฟินลี่ เกม StarCraft II จะพาผู้เล่นหวนคืนสู่โลกที่คุ้นเคยอย่าง ชาร์ มาร์ซาร่า ทาร์โซนิส และอื่น ๆ อย่างเช่นดาวเคราะห์ป่าทึบ เบลเชอะ และ นิวโฟลโซม เซลนากาเผ่าพันธุ์โบราณอาศัยอยู่ในอวกาศ พวกเขาอยู่เบื้องหลังจุดกำเนิดของเผ่าพันธุ์โปรตอสและเซิร์ก รวมถึงมีบทบาทสำคัญตามเนื้อเรืองอีกด้วย
บทสรุปของสงคราม Brood War คือเคอร์ริแกนและกองทัพเซิร์กคุมชัยชนะในเขตโคปปุรุ กำจัดฝ่าย UED เอาชนะ Terran Dominion บุกรุกดาวเคราะห์ไอเออร์บ้านเกิดชาวโปรตอส หลังจบศึกครั้ง Brood War เคอร์ริแกนถอนทัพกลับดาวเคราะห์ชาร์ ถึงแม้กองทัพมีกำลังมากพอจะทำลายผู้ต่อต้านทั้งหมดในเขตโคปปุรุ สี่ปีต่อมานำมาสู่เหตุการณ์ StarCraft II เธอซ่อนตัวอยู่เบื้องหลังและไม่มีใครพบเห็นเธอ
อาร์คทูรัส เม็งค์ ต้องพื้นฟูอาณาจักร Dominion เพื่อควบคุมอำนาจ ขณะเดียวกันต้องป้องกันอาณาเขตจากเทอร์แรนกลุ่มอื่น เมงค์กระหายอำนาจอย่างมาก ได้ประกาศว่า จิม เรย์นอร์ เป็นอาชญากร โดยไม่ได้สนใจเรื่องป้องกันหรือเข้าช่วยเหลือประชาชนภายใต้ความเป็นผู้นำ วาร์ลเรเลี่ยน เมงค์ ตัวละครใหม่ปรากฏตัวครั้งแรกในนิยายตอน Firstborn ตัวละครสำคัญทางการเมืองของ Dominion ด้วยตำแหน่งผู้สืบทอดบัลลังในอนาคต ระหว่างนั้น จิม เรย์นอร์ ตัวละครจาก StarCraft และ Brood War ถูกประโคมข่าวภายใต้สื่อที่อยู่ในความควบคุมของ Dominion ต่อมาได้ผันตัวเป็นทหารรับจ้างที่เอาแต่ดื่มอยู่ในโจอี้เรย์บาร์ คริส เมทเซ็น รองประธานฝ่ายพัฒนาบริษัทบลิซซาร์ด กล่าวถึงเหตุการณ์ StarCraft II เรย์นอร์ถูกทรยศหักหลังจากความไว้ใจโดย อาร์คทูรัส เมงค์ อีกตัวละครใหม่ของเรื่อง ไทกัส ฟินลี่ย์ ทหารราบผู้เป็นอดีตนักโทษ สมาชิกลูกเรือของเรย์นอร์ แมท ฮอร์เนอร์ รองผู้บังคับบัญชาของเรย์นอร์ ตัวละครจากนิยายตอน Queen of Blades
ต่อด้วยเหตุการณ์ล่มสลายของไอเออร์และความสูญเสียดาร์คเท็มพลาแม่เฒ่าราสซากาล โปรตอสล่าถอยไปสู่ดาวเคราะห์ซัคคูรัสดวงดาวดาร์คเท็มพลา อาร์เทนิส ลูกศิษทาซซาดา หลอมรวมชาวคาไลและชาวดาร์คเท็มพลาเข้าด้วยกันซึ่งครั้งหนึ่งเคยทำสงครามระหว่างกันเพราะความหลาดระแวง เซราทูลที่ต้องทนทุกข์ต่อความสูญเสียแม่เฒ่า ได้ออกค้นหาเบาะแสของคำพูดอันคลุมเครือของซามัวดูแรนเรื่องโปรตอสเซิร์กไฮบริดในภารกิจลับ Dark Origin ในสงคราม Brood War
เนื้อเรื่อง
ดูเพิ่มเติม เนื้อเรื่อง StarCraft II: Heart of the Swarm และเนื้อเรื่อง StarCraft II: Legacy of the Void
สี่ปีหลังสงคราม Brood War กองทัพ Dominion มีอำนาจครอบครองเขตพื้นที่โคปรุรู สำนักข่าวรายงานว่า สี่ปีผ่านไปนับตั้งแต่สงคราม Brood War กองประจำการของกองทัพ Dominion ถูกลดจำนวนลงไปพร้อมกับงบประมาณกระทรวงกลาโหม เพื่อนำไปใช้ล่ากองทัพกบฎต่อต้าน Dominion เคอร์ริแกนรวบรวมกองทัพ Swarm ที่ดาวเคราะห์ชาร์ ซ่อนตัวหายสาบสูญ อย่างไม่รู้สาเหตุ เมื่อกองทัพเซิร์กหายไป โปรตอสหยุดปฏิบัติการและคอยเผ้ามองกาแล็คซี่อย่างเงียบ ๆ อีกครั้ง จิม เรย์นอร์ จัดตั้งกลุ่มปฏิวัติชื่อ เรย์นอร์ไรเดอร์มีเป้าหมายเพื่อโค่นล้มจักรพรรค์ อาร์คทูรัส เมงค์ ที่ดาวเคราะห์มาร์ซาร่า เรย์นอร์พบเพื่อนเก่าอย่าง ไทกัส ฟินลี่ย์ ทั้งสองคนร่วมกันปลดปล่อยชาวเมืองท้องถิ่นจากอำนาจปกครอง Dominion และค้นพบวัตถุลึกลับ Xel'Naga ขณะที่กองทัพเซิร์กกำลังบุกรุกดาวเคราะห์ เรย์นอร์จัดเตรียมการถอนทหารด้วยยานไฮพีเรี่ยน ควบคุมโดยแมท ฮอร์เนอร์ รองผู้บังคับบัญชาของเรย์นอร์
กลุ่มไรเดอร์ดำเนินภารกิจตามหาชิ้นส่วนวัตถุลึกลับ Xel'Naga เพื่อขายให้ Moebius Foundation โดยได้รับเงินตอบแทนนำมาสนับสนุนการปฏิวัติ โดยไทกัสเป็นคนกลางติดต่อ ระหว่างทางพวกเขาพบ เกเบรียล ทอซ มือสังหารพลังจิตที่เรียกว่าสเป็คเตอร์ เอเรียล แฮนสัน นักวิจัยด้านเซิร์กและผู้นำกลุ่มเกษตรกรรมขนาดเล็ก กลุ่มไรเดอร์ช่วยทอซจัดหาแร่ดิบเพื่อนำมาใช้ฝึกสเป็คเตอร์รุ่นต่อไปเช่นเดียวกับช่วยเหลือแฮนสันให้ปลอดภัยจากการแพร่เชื้อโชคของเซิร์กและจากโปรตอสที่พยายามทำลายการแพร่เชื้อให้สิ้นซาก ฮอร์เนอร์วางแผนบ่อนทำลายเมงค์ทางข้อมูลข่าวสารด้วยประวัติอาชญากรสงครามโดยออกอากาศไปทั่วจักรวรรคิ์ Dominion สุดท้ายเซราทูลแอบขึ้นยานไฮพีเรี่ยนเพื่อส่งสารทางผลึกคริสตัลพลังจิตที่ช่วยให้เรย์นอร์แห็นถึงคำทำนายที่เป็นลางร้ายเผยให้เห็นถึง เซิร์ก-โปรตอส ไฮบริด และกลุ่มเซิร์ก Swarm ซึ่งเป็นทาสทำลายล้างมนุษยชาติและชาวโปรตอส โดยปรากฏว่ามีเพียงเคอร์ริแกนเท่านั้นที่มีพลังจะยับยั้งการทำลายล้างทุกชีวิต
กองทัพของเรย์นอร์ต้องพบกับยานรบของ Dominion ที่จุดนัดพบกับ Moebius Foundation หลังรวบรวมวัตถุลึกลับสำเร็จ องค์กร Moebius Foundation อยู่ภายใต้การควบคุมของ วาเลอร์เรี่ยน เมงค์ ลูกชายของอาร์คทูรัส วาเลอร์เรี่ยนร้องขอให้เรย์นอร์ช่วยเหลือเขาบุกดาวเคราะห์ชาร์และใช้วัตถุลึกลับเปลี่ยนเคอร์ริแกนกลับเป็นมนุษย์อีกครั้งเพื่อพิสูจน์ว่าเขาเหมาะที่จะสืบทอดบัลลังค์ เรย์นอร์ยอมรับข้อเสนอถึงแม้ลูกเรือหลายคนไม่เห็นด้วย ด้วยความช่วยเหลือของวาเลอร์เรี่ยน เรย์นอร์รวบรวมวัตถุลึกลับชิ้นสุดท้ายสำเร็จ ทั้งกลุ่มไรเดอร์และกลุ่ม Dominion ร่วมกันบุกดาวชาร์ กองยานของ Dominion เสียหายจากแนวป้องกันของเซิร์กอย่างรุนแรง แต่เรย์นอร์ควบคุมพื้นที่ได้ส่วนหนึ่งบนชาร์ รอรวมกำลังพลกับกองทัพ Dominion นำโดยโฮเรส วอร์ฟิล์ว นายพลทัพ Dominion ต่อมาวอร์ฟิล์วบาดเจ็บและแต่งตั้งเรย์นอร์เป็นผู้บังคับบัญชากองทัพ Dominion กองทัพร่วมระหว่างกลุ่มไรเดอร์และทัพ Dominion รุกหน้าสู่รังที่มั่นบนดาว คุ้มกันวัตถุลึกลับชาร์จพลัง และปลดปล่อยพลังออกมาทำลายเซิร์กบริเวณนั้นทั้งหมด ทีมเรย์นอร์ค้นพบว่าเคอร์ริแกนคืนสภาพเป็นสภาพมนุษย์ อย่างไรก็ตาม ไทกัสเปิดเผยว่าเขาตกลงกับอาร์คทูรัสเมงค์ว่าจะเอาชีวิตเคอร์ริแกนแลกกับอิสรภาพของเขา เรย์นอร์ปกป้องเคอร์ริแกนจากไทกัสที่หมายจะเอาชีวิตเธอ และยิงไทกัสด้วยกระสุนที่หมายจะเก็บไว้สังหารเมงค์ เรย์นอร์อุ้มซาร่า เคอร์ริแกน ออกจากรังด้วยมือของเขาเป็นฉากจบ
คัดเลือกนักพากษ์
เวอร์ชันภาษาอังกฤษของ StarCraft II ได้ โรเบิร์ต โคลท์วอร์ตี้ (EN: Robert Clotworthy) และ เจมส์ ฮาร์เปอร์ (EN: James Harper) กลับมาให้เสียงพากษ์ จิม เรย์นอร์ และ อาร์คทูรัส เมงค์ ตัวละครหลักเดิมที่ได้เสียงพากษ์ของ ทริเซีย เฮลเปอร์ (EN: Tricia Helfer) แทน กลินนิส ทอลเก็น (EN: Glynnis Talken) เป็นเคอร์ริแกน ได้ ไมเคิล ดอร์น (EN: Michael Dorn) แทน ไมเคิล กัฟ (EN: Michael Gough) เป็นทาซซาดาร์ และ เฟรด ทาทาซิโอเร (EN: Fred Tatasciore) เข้ามาช่วยเติมเสียงพากษ์ของเซราทูลแทนแจ็ค ริทเชล (Jack Ritschel) ที่เสียชีวิต ผู้กำกับด้านเสียงของเกมส์ แอนเดรีย โรมาโน (Andrea Romano) มีการจ้างนักพากษ์จำนวน 58 ราย บางรายต้องพากษ์ตัวละครหลายตัว
การพัฒนา
การพัฒนาเกมส์ StarCraft ได้ประกาศเมื่อ 19 พฤษภาคม 2007 ที่งาน Blizzard Worldwide Invitational ที่โซล ประเทศเกาหลีใต้ ตามที่ร๊อบ ปาร์โด (Rob Pardo) และ คริส ซิกาตี้ (Chris Sigaty) บอกกล่าวถึงการพัฒนาเกมส์มีความล่าช้าไปหนึ่งปีเพราะการโยกย้ายทีมงานไปพัฒนาเกมส์ World of Warcraft ได้เริ่มปี 2003 หลังจากเกมส์ Warcraft III: The Frozen Throne วางจำหน่าย เกม StarCraft II สนับสนุน DirectX 9 (Piexel shader 2.0) ซึ่งรองรับ DirectX 10 ทีมพัฒนาตัดสินใจไม่ใช้กราฟิกของ DirectX 10 อย่างเดียว ตัวเกมส์เวอร์ชัน Mac ใช้ OpenGL เกมใช้งาน Havok physics engine ซึ่งองค์ประกอบทางสิ่งแวดล้อมจะออกมามีความสมจริง เช่น เศษสิ่งก่อสร้างที่หล่นตามทางลาด ต่อมาเปลี่ยนเป็น physics engine ที่พัฒนาขึ้นเอง
มิถุนายน ปี 2008 ที่งาน Blizzard Worldwide Invitational รองประธานฝ่ายบริหารร็อบ ปาร์โด ประกาศว่าเนื้อเรื่องเล่นคนเดียวพัฒนาไปหนึ่งในสาม ภาค Wings of Liberty จะมีภาคเสริมตามมาอีกสองภาค StarCraft II: Heart of the Swarm ซึ่งจะอยู่กับเฝ่าเซิร์กและ StarCraft II: Legacy of the Void ซึ่งจะอยู่กับเผ่าโปรตอส วันที่ 25 กุมภาพันธ์ ปี 2009 บลิซซาร์ดจัดประกวดฃาน Blizzard Theme Park Contest ซึ่งแจกคีย์ beta keys ของ StarCraft II ข่าวสารและหน้าเพจของ Battle.net สำหรับ Warcraft III: The Frozen Throne ระบุว่าผู้ระดับท๊อบยี่สิบของแต่ละอาณาจักรจะได้รับคีย์ beta keys ของ StarCraft II
บลิซซาร์ดโพสวันวางจำหน่ายเกมส์ช่วง beta ระหว่างฤดูร้อน แต่ตัวเกมส์ไม่ได้ปล่อยออกมาตามกำหนด ตั้งแต่วันที่ 6 พฤษภาคม 2009 ได้เปิดให้ลงทะเบียนเล่นช่วง beta ในเดือนพฤศจิกายน 2009 เกมโปรดิวเซอร์ คริส ซิกาตี้ (Chris Sigaty) ยืนยันว่าจะไม่มีการทดสอบโดยผู้ใช้งานทั่วไปในปี 2009 แต่ยืนยันว่าจะทดสอบปีต่อไป ในปีกุมภาพันธ์ 2010 ไมค์ มอร์ไฮม์ (Mike Morhaime) CEO ของบลิซซาร์ดประกาศว่า closed beta จะเปิดทดสอบเดือนหน้า ต่อมา 17 กุมภาพันธ์ 2010 StarCraft II เริ่มทดสอบ closed beta ตามที่กล่าวไป ช่วง beta มีระยะเวลาประมาณ 3-5 เดือน คีย์ Beta Keys ช่วงเริ่มต้นวางขายที่ eBay มีราคาสูงถึง 400$ (ประมาณ 14000บาท) บลิซซาร์ดยังปล่อย map editor ให้เป็นส่วนหนึ่งของแพทช์ 9 ตามที่บริษัทกล่าว พวกเขาวางแผนปล่อยคอนเทนต์แพทช์ช่วงปลายทดสอบ beta วันที่ 23 กรกฎาคม 2010 แพทช์ถูกปล่อยไปจำนวน 18 ครั้งช่วง beta (17 ครั้งบนเซิฟเวอร์ยุโรป) รวมถึงแพทช์ที่มี Galaxy map editor วันที่ 12 พฤษภาคม 2010 บลิซซาร์ดปล่อย beta client ให้เครื่อง Mac OS X กับผู้ลงทะเบียน วันที่ 17 พฤษภาคม 2010 บลิซซาร์ดประกาศว่าเฟซที่หนึ่งของ beta test จะสิ้นสุดทุกภูมิภาควันที่ 31 พฤษภาคม ภายหลังได้ขยายเป็น 7 มิถุนายน ช่วงที่สองเริ่มเมื่อ 7 กรกฎาคม 2010 สิ้นสุด 19 กรกฎาคม 2010
ตามที่ได้มีการสัมภาษณ์ในเดือนมิถุนายน 2009 ร๊อบ ปาร์โด (Rob Pardo) กล่าวว่าการเล่นผ่านระบบ LAN จะไม่มีอยู่ใน StarCraft II เมื่อนำระบบ LAN ออกไปทำให้ผู้เล่นต้องเชื่อมต่อผ่านเซิฟเวอร์ของบลิซซาร์ดเพื่อเข้าสู่โหมดผู้เล่นหลายคน ผู้เล่นบางคนจึงไม่พอใจ ทำให้เกิดโต้เถียงขึ้นเมื่อบลิซซาร์ดยืนยันว่าจะไม่สนับสนุนการเล่นข้ามโซน บังคับผู้เล่นต้องเล่นตามภูมิภาคของตนเองเท่านั้น ผู้เล่นฝั่ง US ต้องเล่นโซน US ผู้เล่น EU ต้องเล่นโซน EU บริษัทอธิบายอีกว่าออสเตรเลียและนิวซีแลนด์ต้องเล่นโซน SEA รวมอยู่กับผู้เล่นจากอินโดนีเซีย ฟิลิปปิน มาเลย์เซีย สิงคโปร์ และไทย อย่างก็ตามตั้งแต่แพทช์ 1.1.0 ได้มีประกาศว่าเกมส์โซน SEA/ออสเตรเลีย/นิวซีแลนด์ จะไม่บังคับโซนผู้เล่นทำให้เล่นได้ทั้งเซิฟเวอร์ SEA/AND และฝั่งอเมริกาเหนือ
ไมค์ มอร์ไฮม์ (Mike Morhaime) ประธานบริษัทบลิซซาร์ดประกาศระหว่างพิธีเปิดงานบลิซซ์คอน 2009 (Blizzcon 2009) ว่า StarCraft II และระบบ Battle.net จะถูกปล่อยออกมาปี 2010 โดยเว้นระยะห่างกันประมาณหนึ่งเดือน เวลาประมาณเดือนมีนาคม 2010 บลิซซาร์ดระบุถึงแพลตฟอร์มที่กำลังทดสอบและวางแผนใช้งานช่วงต้นเดือนมิถุนายน 2010 ทั้ง StarCraft II และ World of Warcraft: Cataclysm ได้อัพเกรตให้พร้อมใช้กับ Diablo III วันที่ 5 พฤษภาคม 2010 ได้เปิดเผยว่า StarCraft II และ Battle.net 2.0 สามารถใช้งานร่วมกับโซเชียวมีเดียอย่าง Facebook เชื่อมโยงเกมส์มิ่งแพลตฟอร์มชั้นนำเข้ากับโซเชียวมีเดียที่มีความนิยมมากที่สุด ทำให้เกมส์เมอร์สามารถค้นหารายชื่อเพื่อนเพื่อเล่น StarCraft II นิตรสารไวร์แมกกาซีน (Wired magazine) ประกาศรางวัลประจำปี Vaporware Award จัดลำดับเกมส์ StarCraft II ให้อยู่ลำดับที่หนึ่งของสินค้าทางเทคโนโลยีที่วางจำหน่ายช้าที่สุดประจำปี 2009 ในที่สุด StarCraft II วางจำหน่ายวันที่ 27 กรกฎาคม 2010 พร้อมกับกลุ่มที่ได้รับคัดเลือกทั่วโลก ลูกค้าและนักรีวิวที่ได้รับแผ่น DVD ก่อนวันที่ 27 กรกฎาคมได้พบกับหน้าจอ error screen ให้รอเวลาวางจำหน่าย นักรีวิวบางคนกล่าวชื่นชมถึงการจำกัดไม่ให้สิทธิ์ของนักเขียนคอลัมน์เล่นและรีวิวก่อนผู้เล่นทั่วไป
เทียบกับ StarCraft ภาคดั้งเดิม StarCraft II ถูกออกแบบให้เหมาะกับโหมดผู้เล่นหลายคน ด้วยการเปลี่ยนแปลงสำคัญที่ Battle.net ระบบ ladder เพื่อเก็บแรงค์ และกลไกจับคู่ผู้เล่นที่มีสกิลใกล้เคียงกัน เพิ่มเติมฟังก์ชัน replay ช่วยผู้เล่นบันทึกทบทวนเกมส์ที่เล่นไป บลิซซาร์ดระบุว่าพวกเขาทำตามที่แฟนแนะนำ StarCraft II ยังคงใช้ฉากซีเนเมติกที่ได้รับการเรนเดอร์เพื่อดำเนินเรื่อง ขณะที่เพิ่มคุณภาพคัตซีนของเกมส์ด้วย ซึ่งเรนเดอร์ด้วยเกมส์เอนจินเดียวกับกราฟิกอย่างเหมาะสม บลิซซาร์ดระบุถึงกราฟิกเอนจินของ StarCraft II เร็นเดอร์เพื่อสร้างเกมส์เพย์ พวกเขาสร้างคัตซีนในเกมส์มีคุณภาพใกล้เคียงกับฉากซีเนเมติก สิ่งที่ได้รับการพัฒนาเพิ่มเติมรวมถึงการจัดสรรความสวยงามระยะห่างรายละเอียดของภูมิประเทศ เช่น แท่นพื้นดินลอยได้ที่เต็มไปด้วยดาวเคราะดาวตกเป็นฉากหลัง หน้าผาขนาดเล็ก การตกแต่ง ป้ายโฆษณา มีคุณภาพสูงขึ้นขัดเกลามากขึ้น
ระหว่างงานบลิซคอนปี 2007 มีการประกาศว่า StarCraft II จะปรับรูปแบบเป็น free-to-play ปลดล็อกโหมดเล่นคนเดียวภาค Wings of Liberty โหมดเล่นหลายคน และอีกสองเกมส์โหมดให้ทุกคน การดำเนินการภายใต้วิสัยทัศน์ของบลิซซาร์ดที่จะปรับรูปแบบเกมส์ให้เป็น microtransactions ด้วยสกิน โคออบคอมแมนเดอร์ ว็อยแพ็ค และวอร์เชท์ส ซึ่งได้รับความนิยมอยู่ปัจจุบัน สถานะทางการเงินไม่สู้ดี ตุลาคม 2020 บริษัทหยุดผลิตคอนเทนท์ใหม่แต่คงระบบเปลี่ยนซีซันและบาลานซ์
ภาคเสริม
บทความ StarCraft II: Heart of the Swarm, StarCraft II: Legacy of the Void, and StarCraft II: Nova Covert Ops
ระหว่างพัฒนาเกมส์ StarCraft II มีการประกาศว่าตัวเกมส์มีลักษณะไตรภาค แบ่งเนื้อหาออกเป็นสามเผ่าพันธ์ ภาคเสริมชุดที่หนึ่งมุ่งเน้นไปที่เผ่าเซิร์ก ภาค Heart of the Swarm วางจำหน่ายวันที่ 12 มีนาคม 2013 ภาคเสริมที่สอง Legacy of the Void เล่าเรื่องเผ่าโปรตอส วางจำหน่ายวันที่ 10 พฤศจิกายน 2015 โหมดเล่นคนเดียวเพิ่มเติม StarCraft II: Nova Covert Ops วางจำหน่ายปี 2016 ลักษณะ DLC หน่วยรบพิเศษของ Terran ด้วยตัวละคร โนว่า เทอร์ร่า (Nova Terra)
เพลงประกอบ
เพลงประกอบเกมส์วางจำหน่ายสองชุด เนื้อเพลงต้นฉบับ ประพันธ์โดย เดเร็ก ดุก (Derek Duke) เกล็น สตาฟฟอร์ด (Glenn Stafford) นีล แอครี (Neal Acree) รัสเซว บราเววอร์ (Russell Brower) ซาช่า ดิกิซิยาน (Sascha Dikiciyan) และซริส เวลาสโซ (Cris Velasco) วางจำหน่ายในรูปแบบซีดีและบน iTube Store ประกอบด้วย 14 เพลง บน iTune มีเพลงดิจิตอลเพิ่มเติมอีก 1 เพลง เพลงประกอบชุดที่สอง Revolution Overdrive: SOngs of Liberty วางจำน่ายรูปแบบซีดี แผ่นไวนิวและ iTUne เพลงประกอบชุดนี้รวมเพลงต้นฉบับและโคฟเวอร์เพลงในโจอี้เรย์บาร์ภายในเกมส์
เวอร์ชัน
วันที่ 8 เมษายน 2010 บลิซซาร์ดประกาศตัวเกมส์ในรูปแบบธรรมดาและคอลเล็คเตอร์อีดิชั่น และเปิดให้ดาวน์โหลดรูปแบบดิจิตอลจากบลิซซาร์ดวันวางจำหน่าย ดาวน์โหลดเริ่มวันที่ 15 กรกฎาคม คอลเล็คเตอร์อีดิชั่นประกอบด้วยหนังสืออาทบุค แฟลชไดรว์ขนาด 2 GB โมเดลด็อกแท็กจิมเรย์นอร์พร้อมด้วยเกมส์ StarCraft และภาคเสริม Brood War ดีวีดีเบื้องหลัง เพลงประกอบ คอมมิค ภาพพอร์ทเทร็ต โมเดลธอร์ภายในเกมส์โหมดมัลติเพย์เยอร์ และสัตว์เลี้ยงใน World of Warcraft
วันที่ 24 มิถุนายน 2010 ที่งานเพรสออนลี่โคเรียน บลิซซาร์ดประกาศว่าผู้เล่นเกาหลีสามารถเล่นเกมส์ StarCraft II หากมีบัญชีสมาชิกเกมส์ World of Warcraft หากเล่นที่ร้านอินเทอร์เน็ต ผู้เล่นชำระค่าบริการประมาณ $0.5ถึง$1.5 ต่อชั่วโมง ยังมีสมาชิก30วัน ราคาประมาณ $8 บัตรเล่นเกมส์ 24 ชั่วโมง ราคา $1.5 บัตรผ่านไม่จำกัดราคา $56 ข้อตกลง end-user license agreement (EULA) ของเกมส์ StarCraft II แตกต่างจากเกมส์ก่อนหน้าอย่างมาก สิทธิ์เล่นเกมส์เป็นของผู้ซื้อ ตัวเกมส์เป็นทรัพย์สินของบริษัท การฝ่าฝืนใดๆ มีผลต่อสัญญา EULA รวมถึงละเมิดกฎหมายลิขสิทธิ์ด้วย บลิซซาร์ดมีอำนาจควบคุมการนำเกมส์ไปใช้มากขึ้น ความกังวลเพิ่มขึ้นเมื่อถกประเด็นสัญญา EULA ที่มีต่อการจัดสนามแข่งเกมส์ซึ่งไม่ได้จัดงานโดยบลิซซาร์ด
วันที่ 3 สิงหาคม 2011 บลิซซาร์ดเปลี่ยน StarCraft II demo เป็น StarCraft II: Start Edition ทำให้ทุกคนเล่นเกมส์ได้ฟรีบางส่วน มีขนาด 7 GB โดยใช้ Blizzard Downloader client ตัวเกมส์ Starter Edition ใช้งานได้บน Mac และ Windows ต้องมีบัญชี Battle.net และเชื่อมต่ออินเทอร์เน็ต
รายการแข่งขัน
บทความที่เกี่ยวข้อง อีสปอร์ตเกมส์ StarCraft II
StarCraft II: Wings of Liberty เกมที่ได้รับความนิยมเล่นเป็นอาชีพทั่วโลก เหมือนดั่งเกมส์ StarCraft: Brood War เกมเพย์ระดับโปรมีประวัติอย่างยาวนานในประเทศเกาหลีใต้ ได้รับการยอมรับว่าเป็นอีสปอร์ตที่ยิ่งใหญ่ที่สุดช่วงยุคแรก ถูกยกย่องว่าได้ทำให้โลกได้รู้ถึงวงการอีสปอร์ต เหมือนเกมส์ภาคก่อนทำได้อย่างยิ่งใหญ่ให้กับเกาหลีใต้
ปี 2012 งานแข่ง StarCraft II World Championship Series(งานแข่ง WCS) สนามแข่งใหญ่ของบลิซซาร์ดสำหรับเกมส์ StarCraft II
คำวิจารณ์
StarCraft II: Wings of Liberty ได้รับคำชื่นชมอย่างท่วมท้นตั้งแต่วางจำหน่าย ได้รับคะแนน 92.39% จาก GameRankings 93/100 ที่ Metacritic ตัวเกมส์รักษารูปแบบเกมส์เพย์ได้แหมือนต้นฉบับขณะที่รวมสิ่งใหม่เนื้อเรื่องใหม่เข้าไป GamesRadar มีความเห็นว่า StarCraft II: Wings of Liberty ให้ความรูสึกเหมือน StarCraft 2.0 นั่นเป็นเรื่องที่ดี ยังระบุอีกว่าส่งมอบตัวเกมส์ได้สมบูรณ์ NZGamer.com บอกว่านับเป็นเกมส์ RTS ที่ยอดเยี่ยมที่สุดของปี หนึ่งในเกมส์ที่ดีที่สุดบน PC หากพูดถึงเนื้อเรื่อง GameTrailers บอกว่าคงต้องพูดถึงการเล่าเรื่องที่ถูกยกระดับขึ้นเป็นอย่างดีมากกว่าภาคก่อนซึ่งมีความยิ่งใหญ่และความสนุก Eurogamer วิจารณ์ถึงบทที่ไม่มีอะไรน่าตื่นเต้น โบราณ ซ้ำซาก Giant Bomb บอกเล่าผ่านมุมมองของเขาขณะที่พูดถึงองค์ประกอบบนยานไฮพีเรี่ยนมีความลึกของตัวละคร ที่ชวนสงสาร น่าประหลาดใจมากกว่าที่คาดการณ์เอาไว้ อย่างไรก็ตาม IGN ระบุว่าไม่ต้องสงสัยเลยว่าแฟนเกมส์ต้องชอบอย่างแน่นอน แต่ผู้เล่นใหม่คงสับสนถึงความวุ่นวายช่วงเริ่มเกมส์ที่ขาดการเล่าถึงมหันตภัยร้ายของมวลมนุษยชาติ
จอยสติก(Joystiq) ชอบระบบจับคู่ผู้เล่นโหมดผู้เล่นหลายคน โดยมองระบบว่าเหมือน Xbox Live และ PlayStation Network ซึ่งเปลี่ยนแปลงไปในทางที่ดีจากระบบเดิม Gamespot มองออนไลน์คอนเท็นว่ามีความโดดเด่นมาก สังเกตได้จากความหลากหลายของแผนที่และสนับสนุนผู้เล่นพร้อมกันจำนวน 12 คน เปรียบเทียบโหมดเล่นคนเดียวและโหมดเล่นหลายคน GameSpy มีความเห็นว่าโหมดเล่นคนเดียว ไม่ค่อยน่าสนใจ ส่วนใหญ่เกิดจากไม่มีอะไรให้เรียนรู้มากนัก ต่างจากโหมดเล่นหลายคนที่ลื่นไหลค่อนข้างท้าทายสนุกในรูปแบบเดิมที่ผ่านมา จอน เมเยอร์(John Meyer) จาก Wired ชมกราฟิกเอนจินที่มีประสิทธิภาพ บอกว่ามันแสดงถึงการขัดเกลาอย่างดีและนำเสนอได้อย่างกลมกลืน แมท เพ็คแฮม(Matt Peckham) จาก PC World มีข้อสังเกตว่าผู้ซื้อแสดงความไม่พอใจสินค้าที่ขาดระบบแลนของโหมดเล่นหลายคน เล่นข้ามโซนไม่ได้ และโหมดเนื้อเรื่องที่เล่นได้แต่ฝ่ายเทอร์แรนซึ่งภาค Wings of Liberty มี 29 ภารกิจ ขณะที่ StarCraft มี 30 ภารกิจ ภาค StarCraft Broodwar มี 30 ภารกิจเช่นเดียวกัน เกมมีราคา$50(ประมาณ 1,750 บาท) และมีภาคเสริมอีกสองภาค
เว็บไซต์ Ars Technica ให้คะแนนโดยรวมว่าเหมาะแก่การซื้อโดยเฉพาะโหมดเล่นคนเดียวที่เล่นสนุกมาก พวกเขาชื่นชอบเครื่องมือม็อดเกมส์อย่างมาก ที่มอบให้ผู้เล่นสามารถสร้างคอนเท็นต์และแจกจ่ายให้ผู้อื่นได้ ปัญหามีอยู่สองอย่าง หนึ่งคือขาดระบบแลน สองคือเรื่องแบ่งโซน พวกเขาแนะนำว่าการตัดสินใจครั้งนี้ได้รับอิทธิพลจาก Activision มากกว่าเกมส์ดีไซน์เนอร์ของบลิซซาร์ด และรู้สึกว่าหลายคนคงไม่ชอบใจเท่าไร ที่ทำให้ผู้เล่นไม่สามารถเล่นกับเพื่อนต่างชาติได้ ในบทความหนึ่งของ Ars Technica สนับสนุนต่อความเห็นที่มีต่อเกมส์ StarCraft II ที่ได้รับคะแนนเพียงหนึ่งดาวบนเว็บ Amazon.com เรื่องระบบแลนที่หายไป พวกเขาถกเถียงถึงเกมส์ที่มีเนื้อหาของฝ่ายเทอร์แรนอย่างเดียว แนะนำผู้เล่นว่าระบบแลนและการเล่นข้ามโซนเป็นความชอบที่ทำได้ตามกฎหมาย
สิงหาคม 2016 เกม StarCraft II: Wings of Liberty อยู่ลำดับที่ 26 ของเกมส์ที่ดีที่สุดตลอดกาลบนนิตรสารไทม์แม็กกาซีน
ยอดขาย
โคเรียนแอร์โบอิ่ง 747-400 ที่สนามบินนานาชาติอินชอนมีภาพโฆษณาเกมส์ StarCraft II บริเวณท้ายลำ ตัวละครจิม เรย์นอร์ ปรากฏอย่างเด่นชัด บลิซซาร์ดเข้าร่วมข้อตกลงทางการตลาดกับโครเรี่ยนแอร์เป็นเวลาหกเดือน สองเครื่องบินทั้งเที่ยวบินในประเทศและต่างประเทศปรากฏภาพโฆษณาอย่างเด่นชัด 3 สิงหาคม 2010 บลิซซาร์ดประกาศว่า StarCraft II สร้างยอดขายกว่าหนึ่งล้านชุดทั่วโลกภายในหนึ่งวันวางจำหน่าย หลังจากนั้นสองวันบลิซซาร์ดวางขายเกมส์แบบดิจิตอลบนเว็บไซต์ สร้างยอดขายกว่าห้าแสนชุด ทำให้เกมส์มียอดขายรวมกว่า หนึ่งล้านห้าแสนชุดทั่วโลก ทำให้เป็นเกมส์ RTS ที่สร้างยอดขายเร็วที่สุดตลอดกาล เดือนแรกนับจากวันวางจำหน่ายเกมส์ StarCraft II ขายไปแล้วกว่าสามล้านชุดทั่วโลก ณ เดือนธันวาคม 2010 ตัวเกมส์ขายไปได้เกือบสี่ล้านห้าแสนชุด เกมถูกแปลงเล่นแบบเถื่อน โดยมีรายงานว่ายอดดาวน์โหลดกว่าสองล้านสามแสนครั้ง สร้างยอดโอนถ่ายข้อมูลมากที่สุดโดยไฟล์ทอร์แรนอันเดียวเพียงแค่สามเดือน
ฆีวา
ฆีวา (Xiva/Хива/خىۋا), ฆีเว (/Xīveh) หรือชื่ออื่นในอดีต เช่น ฆวารัซม์, เคาะวาริซม์ (خوارزم) เป็นต้น เป็นเมืองที่มีประชากร 90,000 คนในแคว้นฆอราซึม ประเทศอุซเบกิสถาน ข้อมูลจากหลักฐานทางโบราณคดีระบุว่าเมืองนี้ก่อตั้งมาตั้งแต่ราว ค.ศ. 400 ถึง 500 ฆีวาเคยเป็นเมืองศูนย์กลางของฆวารัซม์, อาณาจักรข่านฆีวา และสาธารณรัฐโซเวียตประชาชนฆอราซึม แหล่งโบราณคดีอีชังกัลอาในฆีวาเป็นแหล่งมรดกโลกแห่งแรกของอุซเบกิสถานที่ยูเนสโกขึ้นทะเบียนใน ค.ศ. 1991 อัลบีรูนี (ค.ศ. 973–1048) นักคณิตศาสตร์ยุคอาหรับ เกิดที่เมืองฆีวาหรือไม่ก็เมืองคอสซึ่งอยู่ไม่ไกลกัน
พิงก์เวนอม
"พิงก์เวนอม" (Pink Venom) เป็นเพลงที่บันทึกเสียงโดยเกิร์ลกรุปเกาหลีใต้ แบล็กพิงก์ ออกจำหน่ายวันที่ 19 สิงหาคม 2022 ผ่านสังกัดวายจีเอนเตอร์เทนเมนต์และอินเตอร์สโคปเรเคิดส์ เป็นซิงเกิลก่อนวางจำหน่ายจากสตูดิโออัลบั้มภาษาเกาหลีชุดที่สอง บอร์นพิงก์ (2022)
เบื้องหลังและการเผยแพร่
วันที่ 6 กรกฎาคม 2022 วายจีเอนเตอร์เทนเมนต์ประกาศว่าแบล็กพิงก์อยู่ในระหว่างการบันทึกเสียงสำหรับอัลบั้มใหม่และเตรียมจะถ่ายทำมิวสิกวิดีโอในช่วงกลางเดือนกรกฎาคมเพื่อวางจำหน่ายในเดือนสิงหาคม และเริ่มทัวร์รอบโลกในช่วงปลายปี ในวันที่ 31 กรกฎาคม 2022 วายจีได้ปล่อยวิดีโอตัวอย่างอัลบั้มอย่างเป็นทางการผ่านทางบัญชีสื่อสังคมของวง โดยประกาศว่าซิงเกิลนี้จะวางจำหน่ายในเดือนสิงหาคม อัลบั้มจะวางแผงในเดือนกันยายน และทัวร์รอบโลกจะเริ่มในเดือนตุลาคม ภายหลังต้นสังกัดได้ยืนยันว่ามีการถ่ายทำมิวสิกวิดีโอสองเพลง ซึ่งใช้เงินลงทุนสูงที่สุดของค่าย ในวันที่ 7 สิงหาคม 2022 มีการประกาศว่าซิงเกิลก่อนวางจำหน่ายของอัลบั้มชื่อ "พิงก์เวนอม" จะออกในวันที่ 19 สิงหาคม
วันที่ 10 สิงหาคม โปสเตอร์ทีเซอร์ทั้งสองชุดของสมาชิกแต่ละคนถูกอัปโหลดไปยังบัญชีสื่อสังคมอย่างเป็นทางการของแบล็กพิงก์ ในวันที่ 11 และ 12 สิงหาคม มีการเผยแพร่วิดีโอทีเซอร์ทั้งสองชุดของสมาชิกแต่ละคน  ในวันที่ 13 สิงหาคม เครดิตของเพลงได้รับการรายงานผ่านโปสเตอร์กลุ่ม วิดีโอคอนเซปต์เผยแพร่อีกในวันถัดมา แสดงสมาชิกทั้งสี่คนถูกขังอยู่ในกล่องแก้ว ในวันที่ 17 สิงหาคม ตัวอย่างมิวสิกวิดีโอถูกเผยแพร่ ในวันที่ 19 สิงหาคม มิวสิกวิดีโอถูกเปิดตัวควบคู่ไปกับ "#PinkVenomChallenge"
การวางองค์ประกอบเพลง
"พิงก์เวนอม" ประพันธ์โดยเท็ดดี พัก และแดนนี ช็อง เรียบเรียงโดยเท็ดดี, 24, อาร์. ที และไอดีโอ และผลิตโดยสามคนหลัง ลักษณะเป็นเพลงฮิปฮอปผสมผสานกับเครื่องดนตรีดั้งเดิมของเกาหลีอย่าง กอมุนโก โน้ตดนตรีเขียนด้วยคีย์ซีไมเนอร์และเร็ว 90 จังหวะต่อนาที เนื้อเพลงแสดงถึงความมั่นใจและลักษณะเฉพาะของแบล็กพิงก์ที่ทั้งหวานและอันตราย ส่วนชื่อเพลง เจนนีอธิบายว่า "เนื่องจาก ‘สีชมพู’ และ ‘พิษ’ ขัดแย้งกัน เราคิดว่ามันชวนให้นึกถึงเรา… พิษสีชมพู พิษร้ายที่น่ารัก เป็นคำที่แสดงออกถึงเราได้มากที่สุด" ท่อนหนึ่งของเพลงมีการสอดแทรกเนื้อร้อง "One by one, then two by two" จากซิงเกิลเปิดตัวของรีแอนนาปี 2005 ชื่อ "พอนเดอรีเพลย์" ด้วย
การตอบรับ
ทานู ไอ. ราช จาก เอ็นเอ็มอี ยกย่องเพลง "พิงก์เวนอม" ว่าเป็น "การสร้างสรรค์ที่มีความกล้าหาญมั่นใจ" และ "ตัวอย่างที่มีแววรุ่งในยุคใหม่ของพวกเธอ" สตาร์ โบเวนแบงก์ จาก บิลบอร์ด เรียกเพลงนี้ว่าเป็น "แทร็กปลุกเร้าที่ลุกเป็นไฟ"
มิวสิกวิดีโอ
มิวสิกวิดีโอเพลง "พิงก์เวนอม" เผยแพร่เมื่อวันที่ 19 สิงหาคม 2022 บนช่องยูทูบของแบล็กพิงก์ มีผู้ชมมากกว่า 20 ล้านครั้งในสามชั่วโมง และ 90.4 ล้านครั้งใน 24 ชั่วโมง แซงเพลง "ฮาวยูไลก์แดต" (2020) ของพวกเธอเอง กลายเป็นวิดีโอที่มีผู้ชมวันแรกมากที่สุดโดยศิลปินหญิง วิดีโอมีการแสดงหลายฉาก เช่น พายุทรายโหมกระหน่ำระหว่างฉากเต้นและถ้ำจุดไฟ ซึ่งสมาชิกในวง โรเซ เล่นกีตาร์อยู่
การแสดงสดและการประชาสัมพันธ์
วันที่ 17 สิงหาคม 2022 วายจีเอนเตอร์เทนเมนต์ได้เผยกำหนดการแคมเปญ "ไลต์อัพเดอะพิงก์" (Light Up The Pink) ซึ่งสถานที่สำคัญหลายแห่งทั่วโลกจะประดับไฟเป็นสีชมพูเพื่อประชาสัมพันธ์เพลงตั้งแต่วันที่ 18 สิงหาคม
แบล็กพิงก์ขึ้นแสดงเพลง "พิงก์เวนอม" ครั้งแรกในรายการ อินกีกาโย ทางช่องเอสบีเอส ในวันที่ 28 สิงหาคม นอกจากนี้ในวันเดียวกัน วงได้แสดงเพลงนี้ในการออกอากาศสดเป็นครั้งแรกที่งานเอ็มทีวีวิดีโอมิวสิกอะวอดส์ 2022 ถือเป็นการแสดงเปิดตัวในงานประกาศผลรางวัลที่สหรัฐเป็นครั้งแรก และเป็นเกิร์ลกรุปเคป็อปวงแรกที่ได้แสดงในเวทีดังกล่าว นิตยสาร บิลบอร์ด ยังจัดอันดับให้เป็นการแสดงที่ดีที่สุดของงานในลำดับที่สองด้วย
อันดับโคกกระสุน
อันดับโคกกระสุน หรือ Zygophyllales เป็นอันดับของพืชใบเลี้ยงคู่ที่ประกอบด้วยพืชสองวงศ์คือ:
ตามระบบ APG II ทั้งสองวงศืนี้ไม่ได้สังกัดอันดับ แต่อยูในกลุ่มโรสิดแท้ที่ 1 ระบบ APG III ได้จัดให้อยู่ในอันดับนี้ แม้ว่าวงศ์ Krameriaceae ที่มีสกุลเดียวมีความคล้ายคลึงกับวงศ์ Zygophyllaceae น้อย ในระบบ Cronquistวงศ์ Zygophyllaceae อยู่ในอันดับ Sapindales ส่วนอีกวงศ์อยู่ในอันดับ Polygalales